b"\n_START_ARTICLE_\nHist\xc3\xb2ria de S\xc3\xadria\n_START_PARAGRAPH_\nLa hist\xc3\xb2ria de S\xc3\xadria compr\xc3\xa8n els esdeveniments que han tingut lloc en aquest pa\xc3\xads des de la prehist\xc3\xb2ria fins a l'actualitat, marcats per la situaci\xc3\xb3 geogr\xc3\xa0fica._NEWLINE_La regi\xc3\xb3 de S\xc3\xadria va ser el centre d'una civilitzaci\xc3\xb3 semita de gran import\xc3\xa0ncia al voltant de les ciutats d'Ebla i Ugarit. All\xc3\xa0 va tenir lloc el descobriment del bronze. _NEWLINE_Terra de pas, el pa\xc3\xads ha estat dominat per cananeus, hittites, hebreus, assiris, perses, grecs, Imperi sel\xc3\xa8ucida, romans, \xc3\xa0rabs, mongols, otomans i francesos, fins a la seva independ\xc3\xa8ncia, el 1946._NEWLINE_Durant els anys 1950 i 1960, van succeir-se diversos cops d'estat i les relacions exteriors estaven marcades per l'oposici\xc3\xb3 a l'estat d'Israel.\n_START_SECTION_\nIntroducci\xc3\xb3\n_START_PARAGRAPH_\nCap a l'any 200 aC, S\xc3\xadria formava part de l'Aram. Va estar sotmesa a Egipte des de gaireb\xc3\xa9 el 1530 aC fins al 1250. Al segle VIII aC, Ass\xc3\xadria va subjugar tot el pa\xc3\xads, que va passar a Babil\xc3\xb2nia al segle VII aC. P\xc3\xa8rsia se la va annexionar en el 538 aC, i la retingu\xc3\xa9 fins que se'n va apoderar Alexandre el Gran 200 anys despr\xc3\xa9s. L'any 64 aC, va passar a ser una prov\xc3\xadncia romana, i despr\xc3\xa9s estigu\xc3\xa9 sota l'Imperi Rom\xc3\xa0 d'Orient fins al 634 dC, en qu\xc3\xa8 pass\xc3\xa0 a mans musulmanes. A la segona meitat del segle XI, despr\xc3\xa9s d'haver estat presa pels sarra\xc3\xafns, va ser ocupada pels selj\xc3\xbacides, i el 1516, amb la Batalla de Mardj Dabik, el soldanat mameluc del Caire perd\xc3\xa9 la regi\xc3\xb3 a mans de l'Imperi otom\xc3\xa0, que la va retenir fins al 1833, en qu\xc3\xa8 va ser conquerida per Muh\xc3\xa0mmad Al\xc3\xad Paix\xc3\xa0, que la va retornar als turcs el 1840._NEWLINE_Els turcs van seguir sent amos de S\xc3\xadria fins a ser-ne expulsats pels anglesos, el 1918. Fran\xc3\xa7a, ja des que va intervenir en el L\xc3\xadban per reprimir les atrocitats dels turcs, havia mantingut les seves reivindicacions pol\xc3\xadtiques sobre S\xc3\xadria, i la seva posici\xc3\xb3 especial va ser reconeguda en l'acord anglofranc\xc3\xa8s del 1916. Segons aix\xc3\xb2, els anglesos van abandonar aquell pa\xc3\xads, i el Suprem Consell dels aliats va donar a Fran\xc3\xa7a el mandat sobre S\xc3\xadria. El 1928, l'Assemblea Constituent va redactar una constituci\xc3\xb3, per\xc3\xb2 aquesta no va obtenir l'aprovaci\xc3\xb3 de Fran\xc3\xa7a, la qual el 1929 va dissoldre l'Assemblea. El maig del 1930 es va sancionar una nova constituci\xc3\xb3. El juny del 1932, Muhammah Al\xc3\xad Bei el-Abed era triat president de la rep\xc3\xbablica. En tractats signats a finals del 1936, Fran\xc3\xa7a va prometre la independ\xc3\xa8ncia total de S\xc3\xadria, en un termini de tres anys. El 1938, S\xc3\xadria es va veure obligada a cedir el sindicat d'Alexandria a Turquia. Produ\xc3\xaft el col\xc2\xb7lapse de Fran\xc3\xa7a, S\xc3\xadria va quedar sota la depend\xc3\xa8ncia del govern de Vichy. El juny del 1941, forces angleses i de francesos lliures, despr\xc3\xa9s d'una breu campanya, van ocupar S\xc3\xadria i van anunciar solemnement la concessi\xc3\xb3 de la independ\xc3\xa8ncia. Reconeguda per les Nacions Unides, la independ\xc3\xa8ncia de S\xc3\xadria com a estat sobir\xc3\xa0, els francesos la van evacuar el 1946._NEWLINE_En els primers anys despr\xc3\xa9s de la proclamaci\xc3\xb3 de la independ\xc3\xa8ncia, la pol\xc3\xadtica interior del pa\xc3\xads va ser molt moguda. El 14 d'agost del 1949, el coronel Zaim, cap del govern, va ser assassinat. Es va formar un nou ministeri sota la presid\xc3\xa8ncia d'Hachem el-Atassi, i tingu\xc3\xa9 com a cap de l'ex\xc3\xa8rcit Sami el-Hinnani, que va dirigir la revoluci\xc3\xb3 contra Zaim. El 19 de desembre del mateix any, una segona revoluci\xc3\xb3 encoratjada pel coronel Adib Chichakli i promoguda quan l'Assemblea Nacional estava a punt de tractar la unitat dels pa\xc3\xafsos \xc3\xa0rabs i de l'\xc3\xadntima col\xc2\xb7laboraci\xc3\xb3 amb l'Iraq, va apartar dels seus llocs de comandament Sami el-Hinnani i altres caps pol\xc3\xadtics. A conseq\xc3\xbc\xc3\xa8ncia de nous cops militars (1951 i 1952), el coronel Adib Chichakli va assumir tots els poders. El febrer del 1954, un cop militar fet pel coronel Mustaf\xc3\xa0 Hamdum va obligar el cap de l'estat Chichakli a dimitir i a refugiar-se a l'Ar\xc3\xa0bia Saudita. Els revoltats van recon\xc3\xa8ixer com a president de S\xc3\xadria el pol\xc3\xadtic Hachem al-Atassi, que estava desterrat. El mes d'octubre del mateix any es van celebrar eleccions parlament\xc3\xa0ries. El govern de S\xc3\xadria realitza amb el L\xc3\xadban converses pol\xc3\xadtiques i financeres per fixar la uni\xc3\xb3 econ\xc3\xb2mica entre els dos pa\xc3\xafsos._NEWLINE_L'any 1955, la pol\xc3\xadtica siriana va experimentar un canvi molt profund: Chukri el-Kuatli, que havia viscut exiliat a Egipte i compartia les idees del coronel Nasser, va ser elegit president de la rep\xc3\xbablica. El-Kuatli i Nasser coincidien en la seva oposici\xc3\xb3 a tot projecte de federaci\xc3\xb3 expansiva propugnada des de Bagdad per Nuri \xc3\xa9s-Said, aix\xc3\xad com l'adhesi\xc3\xb3 als pactes defensius anglosaxons. Aquesta pol\xc3\xadtica va trobar l'aprovaci\xc3\xb3 i el suport de l'URSS i va suscitar, en canvi, seriosos recels de Turquia i de l'Iraq. De la Uni\xc3\xb3 Sovi\xc3\xa8tica, van arribar abundants carregaments d'armes a S\xc3\xadria, i el president va visitar Moscou.\n_START_SECTION_\nLa S\xc3\xadria antiga\n_START_PARAGRAPH_\nA les terres de S\xc3\xadria, es va descobrir per primer cop la irrigaci\xc3\xb3 dels conreus, que va permetre la sedentaritzaci\xc3\xb3 de l'hum\xc3\xa0 prehist\xc3\xb2ric. Tamb\xc3\xa9 aqu\xc3\xad van n\xc3\xa9ixer les t\xc3\xa8cniques per a treballar el cuir (cultura kebarienca) i posteriorment el bronze. Va participar en el per\xc3\xadode natufi\xc3\xa0. La civilitzaci\xc3\xb3 d'Ebla va ser la primera gran cultura sir\xc3\xadaca._NEWLINE_S\xc3\xadria va ser conquerida pels egipcis al segle XVI aC i dos-cents anys despr\xc3\xa9s pels hittites. Cap al 1200 aC, els hebreus van conquerir-ne les principals ciutats, que van passar a mans ass\xc3\xadries al segle VIII aC. El 539 aC, van comen\xc3\xa7ar les incursions perses i, el 334 aC, Alexandre Magne va enviar les seves tropes per dominar la regi\xc3\xb3. Totes aquestes dominacions hi van anar deixant la seva empremta cultural._NEWLINE_El 64, S\xc3\xadria esdev\xc3\xa9 oficialment prov\xc3\xadncia romana, amb capital a Antioquia de l'Orontes, una de les ciutats m\xc3\xa9s poblades del m\xc3\xb3n. Zen\xc3\xb2bia va intentar alliberar el pa\xc3\xads de la dominaci\xc3\xb3 romana, sense \xc3\xa8xit. Les controv\xc3\xa8rsies religioses van ser una de les constants del darrer per\xc3\xadode rom\xc3\xa0, marcat per les heretgies dins dels cristianisme i els intents de prendre el poder central.\n_START_SECTION_\nPaleocristianisme\n_START_PARAGRAPH_\nS\xc3\xadria va ser important en la hist\xc3\xb2ria del cristianisme: Pau de Tars es va convertir a aquesta religi\xc3\xb3 en la carretera a Damasc i va emergir com una significant figura del primer nucli de l'Esgl\xc3\xa9sia cristiana d'Antioquia, primera ciutat no jueva que es va convertir al cristianisme, ciutat a la qual va pelegrinar sovint en els seus viatges missioners.\n_START_SECTION_\n\xc3\x88poca isl\xc3\xa0mica\n_START_PARAGRAPH_\nAl segle\xc2\xa0vii, S\xc3\xadria va ser conquerida pels \xc3\xa0rabs, i la cultura actual data d'aquella conquesta musulmana. Seccions de la l\xc3\xadnia costanera de S\xc3\xadria van ser preses per senyors francs durant les croades al segle XII. Al segle XIII, van arribar els primers mongols, destruint ciutats i canals d'irrigaci\xc3\xb3. A la fi del segle XV, el descobriment d'una ruta mar\xc3\xadtima des d'Europa fins a l'Extrem Orient va acabar amb la necessitat d'una ruta comercial a trav\xc3\xa9s de S\xc3\xadria. Destru\xc3\xafda pels mongols, S\xc3\xadria va ser part de l'Imperi Otom\xc3\xa0 des del segle XVI fins al segle XX, i es va trobar a si mateixa enormement apartada, i ignorada pels afers mundials.\n_START_SECTION_\nS\xc3\xadria medieval i moderna\n_START_PARAGRAPH_\nMuawiyah I va conquerir S\xc3\xadria al segle VII per a la dinastia omeia. Damasc era la resid\xc3\xa8ncia oficial del califa, en un pa\xc3\xads dividit en cinc districtes. Durant aquest per\xc3\xadode, va continuar l'esplendor cultural precedent, que va minvar amb l'ascens de la branca abb\xc3\xa0ssida, que va traslladar la capital a Bagdad._NEWLINE_L'Imperi bizant\xc3\xad va fer diversos intents per recuperar el control de S\xc3\xadria, de majoria de poblaci\xc3\xb3 cristiana, per\xc3\xb2 la zona va passar sota control turc. A l'edat mitjana, es van succeir les croades per alliberar-la, amb un \xc3\xa8xit desigual, fins que va entrar a formar part de l'Imperi Otom\xc3\xa0 el 1516."